Hyvät lähetyksen seuraajat ja eritoten kuudesluokkalaiset!

Koulumaailman syksystä kevääseen on matkaa suunnilleen 190 opiskelupäivää.

Teillä on takana n. 1140 koulupäivää ja oppitunneiksi muutettuna se on n. 5700. Se on valtava määrä, josta olette suoriutuneet mainiosti.

Elämään ja elämiseen kuuluu sosiaalinen kanssakäyminen kavereiden kanssa. Usein kaverit ovat saattaneet olla sinullekin opiskelua tärkeämpi asia. Niin se on aina ollut ja aina tule olemaan. Ei minunkaan kouluaikanani ihan kaiken aikaa jaksettu koulunkäyntiin keskittyä. En minä ainakaan. Ole itsellesi sen suhteen armollinen.

Olin samassa tilanteessa kuin te nyt 37 vuotta sitten– siis peruskoulun kuudennella luokalla. Muistan yhä sen päivän. Se oli yhden ajanjakson loppu, jota jäin kaipaamaan ja näin jälkeenkin päin muistelen yhä lämmöllä. Nyt on teidän aika astua tuntemattomaan ja se voi hiukan jännittääkin, mutta vakuutan, että yläkoulussa teitä odottaa ajanjakso elämässänne, mihin sisältyy monia uusia ja ennen kokemattomia tapahtumia. Olkaa avoimia ja nauttikaa siitä mitä tulevaisuus teille antaa ja mahdollistaa. Tarttukaa tilaisuuteen!

Kuudennen luokan oppilaat, juuri teistä, on kuuden vuoden aikana kasvanut reippaita ja venähtäneitä, monta tietoa, taitoa, kokemusta ja osaamista rikkaampia oppilaita. Voimme olla teistä iloisia ja ylpeitä. Minulla on ollut ilo ja kunnia olla osana teidän koulupolkuanne. Opettajana en ole toiminut yksin minä, vaan nämä vuodet ovat opettaneet minulle paljon, jossa te vuorollaan olette olleet opettajiani.

Valtava kiitos koulun henkilökunnalle, Vanhempainyhdistykselle ja kaikille vanhemmille, jotka olette olleet mukana varainkeruussa sekä muuten koulun kanssa aktiivisessa yhteistyössä. Parhaita hetkiä, oppilaiden kasvun seuraamisen lisäksi arjen hiekkalaatikolla, ovatkin olleet sellaiset keskustelut huoltajien kanssa, jolloin katsomme yhdessä oppilaan asioita samaan suuntaan, toinen toistamme tukien ja arvostaen, opiksi ottaen. Niiden hetkien voimaannuttamina jaksamme entisestään tsempata haasteellisissakin tilanteissa, sillä tiedämme, että kun teemme yhdessä työtä lapsen koulumotivaation ja pärjäämisen tai sosiaalisten suhteiden kanssa, ovat tuloksetkin eittämättä hyviä. Ja yhdessä se tuleekin tehdä.

Hyvät kuudesluokkalaiset, te olette jättäneet meihin kaikkiin oman jälkenne ja tulemme teitä kaipaamaan. Haluan näin lopuksi antaa teille aivan uuden vvv-sivun osoitteen. se on Vapaus, vastuu ja velvollisuus, siinä teille elämän vvv-osoite.

Lukuvuoden ollessa päätöksessään, vastuu ja velvollisuudet kevenevät ja vapaus lisääntyy.

Nauti elämästä, kesästä ja tulevasta. Suuntaa kasvot kohti aurinkoa, iloitse jokaisesta uudesta aamusta mahdollisuuksineen.

Ja nyt, ole hyvä, aivan kohta on tarjolla täysi lautasellinen kesälomaa!